ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0161/99

υποβολή: Antonios Trakatellis (PPE) προς την Επιτροπή

(11 Φεβρουαρίου 1999)

Θέμα: Μη σύννομες πρακτικές της Αγροτικής Τράπεζας Ελλάδας

Η Αγροτική Τράπεζα Ελλάδας (ΑΤΕ), της οποίας ο μόνος μέτοχος είναι το ελληνικό δημόσιο, δανείζει τους αγρότες με υπερβολικά επιτόκια 16-17 %, με αποτέλεσμα να τους οδηγεί σε υπερχρέωση και στη συνέχεια σε εγκατάλειψη των δραστηριοτήτων τους. Να σημειωθεί ακόμη ότι η ΑΤΕ δεν λειτουργεί με τις αρχές του ιδιώτη επενδυτή σε μια οικονομία αγοράς διότι οι αποφάσεις της επηρεάζονται από την πολιτική της ελληνικής κυβέρνησης η οποία διορίζει ακόμη και το διοικητικό της συμβούλιο.

1. Πώς κρίνει η Επιτροπή την πολιτική των υπέρογκων επιτοκίων που εφαρμόζει σήμερα η ΑΤΕ στον αγροτικό τομέα και που οδηγούν σε ουσιαστική απαξίωση των επενδύσεων, τόσο απαραίτητων για την αναγκαία αναδιάρθρωση του αγροτικού τομέα στην Ελλάδα;

2. Είναι σύννομη, σύμφωνα με το δίκαιο του ανταγωνισμού και με το παράγωγο τραπεζικό δίκαιο που εφαρμόζονται στην Κοινότητα, η λειτουργία της ΑΤΕ και τι μέτρα πρόκειται να λάβει η Επιτροπή σε περίπτωση παράβασης αυτών;

3. Πώς κρίνει η Επιτροπή τη διακριτική μεταχείριση που εφαρμόζει η ΑΤΕ στις δραστηριότητές της με τους αγρότες στην Ελλάδα, όπως αναφέρεται στην ανακοίνωση(1), και τι μέτρα προτίθεται να λάβει ώστε να πάψει η παραβίαση κανόνων της ίσης μεταχείρισης;

Απάντηση του κ. Van Miert εξ ονόματος της Επιτροπής

(24 Μαρτίου 1999)

1. Η επιβολή υπερβολικών τιμών - συμπεριλαμβανομένων των υψηλών επιτοκίων που εφαρμόζονται από μία τράπεζα - μπορεί να αποτελέσει παραβίαση του άρθρου 86 της συνθήκης ΕΚ, εάν η επιχείρηση που επιβάλλει τις τιμές αυτές κατέχει δεσπόζουσα θέση σε μία συγκεκριμένη αγορά, και οι υπερβολικές τιμές αντιπροσωπεύουν κατάχρηση αυτής της δεσπόζουσας θέσης.

Ωστόσο, το Αξιότιμο Μέλος δεν παρέχει τις αναγκαίες πληροφορίες που θα επέτρεπαν στην Επιτροπή να κρίνει κατά πόσο η Αγροτική Τράπεζα της Ελλάδας κατέχει δεσπόζουσα θέση σε κάποια αγορά ή κατά πόσο τα εν λόγω επιτόκια αντιπροσωπεύουν κατάχρηση κάποιας ενδεχόμενης δεσπόζουσας θέσης.

2. Η Επιτροπή δεν διαθέτει τις αναγκαίες πληροφορίες για να προσδιορίσει κατά πόσο αυτές οι πρακτικές λειτουργίας αντιπροσωπεύουν κατάχρηση δεσπόζουσας θέσης, ή συνιστούν παραβίαση οποιασδήποτε άλλης κοινοτικής νομοθεσίας.

3. Το Αξιότιμο Μέλος αναφέρεται σε ανακοίνωση σχετικά με απόφαση της Επιτροπής να κινήσει τη διαδικασία βάσει του άρθρου 93, παράγραφος 2 της συνθήκης όσον αφορά ορισμένες κρατικές ενισχύσεις που χορηγήθηκαν από το ελληνικό κράτος στον αγροτικό τομέα. Ωστόσο, η Επιτροπή δεν διαπίστωσε τυχόν παραβίαση της ίσης μεταχείρισης εκ μέρους της Αγροτικής Τράπεζας της Ελλάδας κατά τη χορήγηση των κρατικών ενισχύσεων που αποτελούν αντικείμενο της ανακοίνωσης αυτής.

(1) ΕΕ C 376 της 4.12.1998, σελ. 2.
ΓΡΑΠΤΗ ΕΡΩΤΗΣΗ E-0126/99

υποβολή: Esko Seppänen (GUE/NGL) προς την Επιτροπή

(2 Φεβρουαρίου 1999)

Θέμα: Εκλογές στην Τουρκία

Η αστυνομία και άλλες αρχές εμποδίζουν την ομαλή λειτουργία των πολιτικών κομμάτων στην Τουρκία. Σχετικές πληροφορίες έχουν παρασχεθεί στους βουλευτές του Ευρωπαϊκού Κοινοβουλίου από το Κόμμα Halkin Demokrasi Partisi, το οποίο είναι ιδιαίτερα ισχυρό στις περιοχές των Κούρδων.

Προτίθεται η Επιτροπή ή κάποιο άλλο από τα θεσμικά όργανα της ΕΕ να στείλει παρατηρητές στις τουρκικές εκλογές που θα διεξαχθούν τον Απρίλιο; Θα σταλούν παρατηρητές και στις περιοχές των Κούρδων;

Απάντηση του κ. Van den Broek εξ ονόματος της Επιτροπής

(24 Φεβρουαρίου 1999)

Η Επιτροπή δεν προβλέπει να στείλει παρατηρητές στην Τουρκία κατά τις εκλογές που προβλέπονται για τις 18 Απριλίου 1999. Η Επιτροπή θα παρακολουθήσει ωστόσο από κοντά τη διεξαγωγή της εκλογικής διαδικασίας. Εξάλλου, η Επιτροπή μελετά κανονικά σε βάθος το σύνολο των θεμάτων που συνδέονται με τη δημοκρατική διαδικασία στην Τουρκία, ιδίως στο πλαίσιο της "τακτικής έκθεσης για την πρόοδο της Τουρκίας, προς την προσχώρηση", της οποία η πρώτη έκθεση εγκρίθηκε στις 4 Νοεμβρίου 1998. Όπως και για τις άλλες υποψήφιες χώρες, η Επιτροπή θα παρουσιάσει μια δεύτερη έκθεση αυτού του τύπου στο τέλος 1999.
ΓΡΑΠΤΗ ΕΡΩΤΗΣΗ E-0200/99

υποβολή: Gianni Tamino (V) προς την Επιτροπή

(11 Φεβρουαρίου 1999)

Θέμα: Παρεκκλίσεις που χορηγεί η Ιταλία για ορισμένα σφαγεία

Το άρθρο 48 του "νόμου περί δημοσίων οικονομικών" του 1999 παρατείνει για πολλοστή φορά - τώρα μέχρι την 31η Δεκεμβρίου 1999 - την προθεσμία για προσαρμογές στους κανόνες υγιεινής των σφαγείων νωπού κρέατος και των δημόσιων σφαγείων που δεν έχουν ακόμη συμμορφωθεί με τις διατάξεις των οδηγιών 91/497/ΕΟΚ(1) και 91/498/ΕΟΚ(2) της 29ης Ιουλίου 1991, οι οποίες περιλαμβάνονται στο ιταλικό νομοθετικό διάταγμα αριθ. 286 της 18ης Απριλίου 1984.

Η παρέκκλιση αυτή επεκτάθηκε και στην μη υποχρεωτική αναισθητοποίηση των ζώων πριν από τη θανάτωση και τη σφαγή, σε αντίθεση με ό,τι προβλέπει η οδηγία 93/119/ΕΟΚ(3) της 22ας Δεκεμβρίου 1993, η οποία περιλαμβάνεται στο ιταλικό νομοθετικό διάταγμα αριθ. 333 της 1ης Σεπτεμβρίου 1998.

Η Επιτροπή, απαντώντας στην ερώτηση Ε-3274/97(4) που διατυπώθηκε επ' ευκαιρία της προηγούμενης παράτασης, ανακοίνωσε ότι θα επικοινωνούσε με τις ιταλικές αρχές προκειμένου να ζητήσει διευκρινίσεις σχετικά με την εν λόγω κατάσταση.

Είναι ενήμερη η Επιτροπή σχετικά με την εν λόγω ενέργεια και πώς τη χαρακτηρίζει;

Μόλις διαπιστωθεί η κατάφωρη παράβαση της κοινοτικής νομοθεσίας, προτίθεται η Επιτροπή να κινήσει διαδικασία επί παραβάσει εναντίον της Ιταλίας;

Απάντηση του κ. Fischler εξ ονόματος της Επιτροπής

(26 Φεβρουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

(1) ΕΕ L 268 της 24.9.1991, σελ. 69.

(2) ΕΕ L 268 της 24.9.1991, σελ. 105.

(3) ΕΕ L 340 της 31.12.1993, σελ. 21.

(4) ΕΕ C 158 της 25.5.1998, σελ. 75.
ΓΡΑΠΤΗ ΕΡΩΤΗΣΗ E-0277/99

υποβολή: Riccardo Nencini (PSE) προς την Επιτροπή

(17 Φεβρουαρίου 1999)

Θέμα: Γερμανικό Ινστιτούτο Ιστορίας της Τέχνης της Φλωρεντίας

Στο Γερμανικό Ινστιτούτο Ιστορίας της Τέχνης της Φλωρεντίας, ίδρυμα εξαρτώμενο από το Υπουργείο Έρευνας και Τεχνολογίας της Ομοσπονδιακής Γερμανίας, εργάζονται 33 μόνιμοι υπάλληλοι εκ των οποίων 15 γερμανικής εθνικότητας και 18 μη γερμανικής εθνικότητας.

Για ίδια καθήκοντα του προσωπικού διαφόρων εθνικοτήτων υφίσταται διαφορετική οικονομική μεταχείριση μεταξύ των γερμανών - υψηλότερος μισθός - και μη γερμανών - μισθός σαφώς κατώτερος - δεδομένου ότι για τους πρώτους εφαρμόζονται οι προβλεπόμενες για τους δημοσίους υπαλλήλους τιμές και για τους δεύτερους οι τιμές βάσει των πινάκων αποδοχών της γερμανικής πρεσβείας στη Ρώμη.

Το γεγονός προσδιορίζει μια απαράδεκτη ανισότητα που εκ των πραγμάτων βασίζεται στην εθνικότητα.

Προτίθεται η Επιτροπή να παρέμβη ώστε να αντιμετωπισθεί η καταφανής προαναφερθείσα ανισότητα;

Απάντηση του κ. Flynn εξ ονόματος της Ευρωπαϊκής Επιτροπής

(6 Απριλίου 1999)

Η Ευρωπαϊκή Επιτροπή θεωρεί ότι όλοι ο εργαζόμενοι που απασχολούνται στο Ινστιτούτο Ιστορίας της Τέχνης της Φλωρεντίας από τις γερμανικές αρχές υπόκεινται στην αρχή της μη διάκρισης λόγω εθνικότητας. Έτσι, ενδεχόμενες διαφορές στη μεταχείριση των εργαζομένων πρέπει να θεμελιώνονται σε αντικειμενικούς λόγους ανεξάρτητα από την εθνικότητα των εργαζομένων αυτών.

Ο καθορισμός των συνθηκών εργασίας, στις οποίες περιλαμβάνεται και ο μισθός, είναι ζήτημα που εμπίπτει στην αρμοδιότητα του εργοδότη και εξαρτάται από τα καθήκοντα και τις ευθύνες των εργαζομένων.

Εντούτοις, πρέπει να σημειωθεί ότι τα κράτη μέλη δύνανται να καθορίσουν ειδικές προϋποθέσεις για τους υπαλλήλους, στο βαθμό που οι προϋποθέσεις αυτές δικαιολογούνται από τη φύση του νομικού δεσμού μεταξύ της διοίκησης και του εργαζομένου ή του υπαλλήλου. Παρόλα αυτά, οι προϋποθέσεις εισόδου στην κατηγορία του υπαλλήλου πρέπει να είναι προσιτές σε όλους τους ευρωπαίους εργαζομένους χωρίς διάκριση λόγω εθνικότητας.

Η Ευρωπαϊκή Επιτροπή θεωρεί ότι εναπόκειται στον εργοδότη να εφαρμόσει τις γενικές αρχές του κοινοτικού δικαίου στις διάφορες μεμονωμένες περιπτώσεις.
ΓΡΑΠΤΗ ΕΡΩΤΗΣΗ E-0168/99

υποβολή: Ludivina García Arias (PSE) προς την Επιτροπή

(11 Φεβρουαρίου 1999)

Θέμα: Δικαιώματα αντισταθμίσεων και αποζημιώσεων που αποκτούν οι επιχειρήσεις λόγω τροποποιήσεων των ρυθμίσεων της Ευρωπαïκής Ένωσης

Θεωρεί η Επιτροπή ότι η τροποποίηση μιας ρύθμισης ή η θέσπιση ενός νέου ρυθμιστικού νομικού πλαισίου εκ μέρους της Ευρωπαϊκής Ένωσης προς όφελος της εσωτερικής αγοράς μπορεί να συνεπάγεται για τις θιγόμενες επιχειρήσεις δικαιώματα αποζημίωσης;

Απάντηση του κ. Monti εξ ονόματος της Επιτροπής

(16 Μαρτίου 1999)

Το Πρωτοδικείο εξέφρασε τη γνώμη του σχετικά με το ζήτημα που έθεσε η αξιότιμη βουλευτής με την απόφαση της 19ης Ιανουαρίου 1998 στην υπόθεση Dubois (T-113/96, Συλλ. σ. II-125)(1) στην οποία προέβη σε σύνθεση της εφαρμοστέας κοινοτικής νομολογίας.

Έτσι, στο πεδίο της εξωσυμβατικής ευθύνης, η Κοινότητα, σύμφωνα με το άρθρο 215 δεύτερη παράγραφος της συνθήκης ΕΚ, υποχρεούται να αποκαθιστά τη ζημία που προξενούν τα όργανα ή οι υπάλληλοί της κατά την άσκηση των καθηκόντων τους. Οι ιδρυτικές συνθήκες των Κοινοτήτων, καθώς και οι συμβάσεις που συμπληρώνουν ή τροποποιούν τις εν λόγω ιδρυτικές συνθήκες, δεν αποτελούν ούτε πράξη των θεσμικών οργάνων ούτε των υπαλλήλων τους και επομένως δεν συνεπάγονται την εξωσυμβατική ευθύνη της Κοινότητας.

Όσον αφορά τις πράξεις των οργάνων ή των υπαλλήλων τους, η σύσταση της εξωσυμβατικής ευθύνης της Κοινότητας προϋποθέτει ότι ο ασκών την προσφυγή αποδεικνύει ότι η συμπεριφορά που αποδίδεται στο όργανο είναι παράνομη, ότι η ζημία είναι πραγματική και ότι υπάρχει αιτιώδης συνάφεια μεταξύ της συμπεριφοράς αυτής και της ζημίας που προέκυψε. Στο πλαίσιο αυτό, αν η παρανομία που καταγγέλλεται αφορά κανονιστική πράξη, στοιχειοθετείται ευθύνη της Κοινότητας μόνο σε περίπτωση παράβασης υπέρτερου κανόνα δικαίου που προστατεύει τους ιδιώτες. Εξάλλου, εάν το όργανο έχει εγκρίνει την κανονιστική πράξη στο πλαίσιο της ευρείας εξουσίας εκτίμησης που διαθέτει, δεν στοιχειοθετείται ευθύνη της Κοινότητας παρά μόνο αν η παράβαση είναι κατάφωρη, δηλαδή αν έχει πρόδηλο και σοβαρό χαρακτήρα. Τα κριτήρια αυτά εφαρμόζονται και στην περίπτωση σκόπιμης παράληψης.

Έχοντας κληθεί να αποφανθεί σχετικά με τις συνέπειες τροποποίησης κοινοτικής νομοθετικής ρύθμισης λόγω της έναρξης ισχύος της Ενιαίας Πράξης, το Πρωτοδικείο αποφάσισε ότι στην περίπτωση που οι κοινοτικές αρχές διαθέτουν ευρεία εξουσία εκτίμησης, οι οικονομικοί φορείς δεν μπορούν να επικαλεσθούν κεκτημένο δικαίωμα για τη διατήρηση πλεονεκτήματος που απορρέει από την εν λόγω κοινοτική νομοθεσία, από την οποία είχαν ωφεληθεί σε δεδομένη στιγμή.

Ωστόσο, δεν αποκλείεται να υπάρχει υποχρέωση αποζημίωσης, σε συγκεκριμένη περίπτωση, με βάση το εσωτερικό δίκαιο του κράτους μέλους στην επικράτεια του οποίου ευρίσκονται οι επιχειρήσεις που θίγονται από την εφαρμογή της ενιαίας αγοράς.

(1) Κατά της απόφασης αυτής έχει ασκηθεί αναίρεση ενώπιον του Δικαστηρίου.
ΓΡΑΠΤΗ ΕΡΩΤΗΣΗ E-0727/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Σουηδία;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0086/99

υποβολή: Manuel Escolá Hernando (ARE) προς την Επιτροπή

(27 Ιανουαρίου 1999)

Θέμα: Ιδιωτική χρηματοδότηση της γραμμής Μαδρίτη-Σαραγόσα-Βαρκελώνη του τρένου μεγάλης ταχύτητας

Στην ανακοίνωσή της για τη μεικτή (δημόσια και ιδιωτική) χρηματοδότηση σχεδίων του διευρωπαϊκού δικτύου μεταφορών, η Ευρωπαϊκή Επιτροπή επισημαίνει ότι η γραμμή του τρένου υψηλής ταχύτητας μεταξύ Μαδρίτης, Σαραγόσας και Βαρκελώνης ενδέχεται να χρηματοδοτηθεί από μεικτή ένωση, ανοίγοντας έτσι το δρόμο για την ιδιωτική συμμετοχή στη χρηματοδότηση του σχεδίου. Στην πράξη, η μέθοδος αυτή θα μπορούσε να διευκολύνει την περάτωση των έργων και τη θέση της γραμμής σε λειτουργία σε ημερομηνία προγενέστερη αυτής που προεβλέπετο αρχικά, δεδομένου ότι η χρηματοδότηση του σχεδίου δεν εξαρτάται πλέον αποκλειστικά από την διάθεση δημοσίων κονδυλίων.

Έχει προβεί η Επιτροπή σε κάποια σχετική ενέργεια; Έχει δεχθεί κάποια υπόδειξη από την ισπανική κυβέρνηση, η οποία να δείχνει το ενδιαφέρον της να εφαρμόσει αυτή τη μέθοδο συνεργασίας μεταξύ της δημόσιας και της ιδιωτικής πρωτοβουλίας για την πραγματοποίηση του συγκεκριμένου σχεδίου;

Έχει εξετάσει η Επιτροπή τη δυνατότητα να επεκτείνει αυτόν τον τύπο συμφωνιών σε άλλα σχέδια υποδομής των δικτύων μεταφορών μεταξύ των διαφόρων κρατών μελών της Ένωσης που δεν συμπεριλαμβάνονται στα 14 σχέδια προτεραιότητας, όπως για παράδειγμα σε σχέδια αυτοκινητοδρόμων και σιδηροδρόμων που επιτρέπουν τη διάβαση από τα Πυρηναία;

Απάντηση του κ. Kinnock εξ ονόματος της Επιτροπής

(19 Απριλίου 1999)

Στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τις συμπράξεις δημοσίου-ιδιωτικού τομέα (ΣΔΙ) σε έργα του Διευρωπαϊκού Δικτύου Μεταφορών (ΔΔΜ)(1), ορισμένα έργα προσδιορίστηκαν ως ενδεχόμενες ΣΔΙ. Περιελάμβαναν έργα που δεν ήταν εγγεγραμμένα στον κατάλογο των δεκατεσσάρων έργων στα οποία δόθηκε προτεραιότητα για ανάπτυξη στο πλαίσιο του δικτύου ΔΔΜ. Η Επιτροπή συνεχίζει να εξετάζει τα έργα αυτά με τα κράτη μέλη, στη βάση της ανειλημμένης υποχρέωσής της, καθώς και να ενθαρρύνει την κυβερνητική πλευρά στην εξέταση της σκοπιμότητας για την υιοθέτηση προσέγγισης ΣΔΙ στα έργα υποδομής, όποτε αυτό είναι δυνατό και ενδεδειγμένο.

Μέχρι στιγμής, δεν έχει υποβληθεί αίτηση από τις ισπανικές αρχές για συγχρηματοδότηση - από τον προϋπολογισμό των διευρωπαϊκών δικτύων ή άλλων πόρων για τις πόλεις - έργων με σύμπραξη δημοσίου-ιδιωτικού τομέα.

(1) COM(97)453 τελικό.
ΓΡΑΠΤΗ ΕΡΩΤΗΣΗ E-0983/99

υποβολή: Concepció Ferrer (PPE) προς την Επιτροπή

(15 Απριλίου 1999)

Θέμα: Δράσεις για την κατάργηση των μη τελεωνειακών εμποδίων στο εμπόριο με τις Η.Π.Α.

Οι τελωνειακές διατυπωσεις που απαιτούνται από τις Η.Π.Α. είναι ιδιαίτερα λεπτομερειακές και απαιτούν μεγάλο αριθμό πληροφοριών. Το μεγαλύτερο τμήμα των πληροφοριών αυτών φαίνεται ότι είναι άσχετο με τα τελωνειακά ενδιαφέροντα ή τις προθέσεις για την κατάρτιση στατιστικών. Τούτο βλάπτει τους ευρωπαίους εξαγωγείς γενικώς και ειδικότερα αυτούς του κλωστοϋφαντουργικού τομέα.

Προβλέπουν οι Η.Π.Α. να αναλάβουν κάποια δράση για την επίλυση αυτού του προβλήματος; Εάν όχι, σκοπεύει η Επιτροπή να αναλάβει κάποια δράση σχετικά;

Απάντηση του Sir Leon Brittan εξ ονόματος της Επιτροπής

(3 Μαΐου 1999)

Η Επιτροπή είναι σε θέση να επιβεβαιώσει ότι η κοινοτική κλωστοϋφαντουργική βιομηχανία πιστεύει ότι οι διατυπώσεις εκτελωνισμού που εφαρμόζουν τα τελωνεία των Ηνωμένων Πολιτειών δημιουργούν διάφορα προβλήματα συμπεριλαμβανομένης της απαίτησης υποβολής λεπτομερών πληροφοριών ειδικά για τη σύνθεση των προϊόντων.

Παρά τις δυσκολίες αυτές οι Ηνωμένες Πολιτείες παραμένουν η μεγαλύτερη εξαγωγική αγορά της Κοινότητας με εξαγωγές 4 430 εκατ. [fmxeuro] το 1998 (12.6 % των συνολικών εξαγωγών κλωστοϋφαντουργικών προϊόντων της Κοινότητας).

Η Επιτροπή θα εκμεταλλευθεί τις συνεχιζόμενες επαφές της με τις αρμόδιες αρχές των Ηνωμένων Πολιτειών ώστε να θίξει τα θέματα αυτά με σκοπό να αναζητήσει τις αναγκαίες βελτιώσεις. Αν το εγχείρημα αυτό αποτύχει, η Επιτροπή θα εξετάσει το ενδεχόμενο να υποβάλει επίσημη διαμαρτυρία στον Παγκόσμιο Οργανισμό Εμπορίου (ΠΟΕ) λόγω παραβιάσεων της Γενικής Συμφωνίας Δασμών και Εμπορίου (ΓΣΔΕ).
ΓΡΑΠΤΗ ΕΡΩΤΗΣΗ E-0460/99

υποβολή: Gianni Tamino (V) προς την Επιτροπή

(5 Μαρτίου 1999)

Θέμα: Εισαγωγή στη Σικελία βοοειδών, χοιρινών και προβατοειδών χωρίς υγειονομική τεκμηρίωση

Επί της υπόθεσης που έχει ήδη θίξει ο ερωτών, η Επιτροπή απάντησε εν μέρει (Ε-1182/97)(1). Σήμερα οι έρευνες της εισαγγελίας της Caltanissetta ανεκάλυψαν ανεξέλεγκτες εισαγωγές ζώων εκτροφής που προορίζονται για ανθρώπινη διατροφή, όχι μόνο από το Βέλγιο αλλά και από τη Γαλλία και τη Μ. Βρετανία. Η έρευνα οδήγησε - μεταξύ άλλων και αφού σημειώθηκαν 72 περιπτώσεις ανθρώπινης βρουκέλλωσης το 1997 και 18 το 1998 - στην κατάσχεση ορισμένων δεκάδων εκτροφών και μιας αποθήκης φαρμάκων.

Στον τοπικό Τύπο της 19ης παρελθόντος Ιανουαρίου, ο αντιεισαγγελέας Massimo De Cesare δήλωσε, μεταξύ άλλων, ότι η εισαγγελια "δεν βρήκε την παραμικρή συνεργασία εκ μέρους των διοικητικών αρχών που υποτίθεται ότι είχαν ως καθήκον τον έλεγχο των επιχιερήσεων... και ότι τα βοοειδή εισήχθησαν στην Ιταλία χωρίς να υποστούν τους νόμιμους ελέγχους, ακόμα και μετά την αποκαλούμενη υπόθεση της 'τρελλής αγελάδας'". Μετά την παρέμβασή μας πολλά ζώα καταστάφηκαν, προηγουμένως όμως, πολλά άλλα κατέληξαν στο τραπέζι μας.

Έχει ενημερωθεί η Επιτροπή από τις ιταλικές αρχές για την υπόθεση αυτή στην οποία εμπλέκονται και άλλες χώρες της Ένωσης;

Ποια μέτρα προτίθεται να λάβει;

Απάντηση του κ. Fischler εξ ονόματος της Επιτροπής

(20 Απριλίου 1999)

Σύμφωνα με την περιγραφή που δίδει το Αξιότιμο Μέλος του Κοινοβουλίου Βουλευτής, πρόκειται για παράνομες μετακινήσεις ζωντανών ζώων που προέρχονται από διάφορα κράτη μέλη με προορισμό την Ιταλία (Σικελία).

Η Επιτροπή δεν έχει λάβει πληροφορίες εκ μέρους των ιταλικών αρχών για το θέμα αυτό. Ωστόσο τα προβλήματα που αφορούν τη διάρθρωση της κτηνιατρικής υπηρεσίας στην Καλαβρία και στη Σικελία είχαν επισημανθεί κατά την τελευταία επίσκεψη στις περιοχές αυτές για τον έλεγχο της βρουκέλωσης στα μικρά μηρυκαστικά και ζητήθηκε από τις ιταλικές αρχές να προβούν στις αναγκαίες ενέργειες προκειμένου να επιλυθεί το θέμα αυτό. Κατά την προσεχή συνεδρίαση της Μόνιμης Κτηνιατρικής Επιτροπής, το θέμα αυτό θα αναγραφεί στην ημερησία διάταξη προκειμένου να δοθούν διευκρινήσεις εκ μέρους των αντιπροσώπων των ενδιαφερομένων κρατών μελών.

(1) ΕΕ C 21 της 22.1.1998, σελ. 31.
ΓΡΑΠΤΗ ΕΡΩΤΗΣΗ E-0710/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στην Ριόχα για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0043/99

υποβολή: Iñigo Méndez de Vigo (PPE) προς την Επιτροπή

(22 Ιανουαρίου 1999)

Θέμα: Μεταρρύθμιση των Συνθηκών

Έχει αρχίσει η Επιτροπή την εκπόνηση προτάσεως για μεταρρύθμιση των Συνθηκών όπως επισημαίνονταν στο σημείο 20 του ψηφίσματος A4-347/97(1) που ενέκρινε το Ευρωπαϊκό Κοινοβούλιο στις 19 Νοεμβρίου 1997, με βάση την έκθεση για την Συνθήκη του Άμστερνταμ;

Απάντηση του κ. Santer εξ ονόματος της Επιτροπής

(9 Μαρτίου 1999)

Όπως ανακοινώθηκε στο Κοινοβούλιο και μέσα στο πρόγραμμα εργασίας για το 1999, η Επιτροπή θα κάνει κατά την διάρκεια του έτους "ανακοίνωση σχετικά με τις κατευθύνσεις για την θεσμική μεταρρύθμιση". Η έκδοση αυτής της ανακοίνωσης εξαρτάται από το πότε θα τεθεί σε ισχύ η συνθήκη του Άμστερνταμ, από τις τρέχουσες συζητήσεις με θέμα "Η Επιτροπή του αύριο" όπως επίσης από τις κατευθύνσεις που θα δοθούν από το Ευρωπαϊκό Συμβούλιο της Κολωνίας.

Πράγματι, όπως γνωρίζει το αξιότιμο μέλος του Κοινοβουλίου, ορισμένες θεσμικές μεταρρυθμίσεις δεν χρειάζονται απαραίτητα τροποποίηση των συνθηκών. Αυτό συμβαίνει με την εφαρμογή της δήλωσης 32 που επισυνάφθηκε στην τελική πράξη της σύσκεψης στο Άμστερνταμ και που αφορά την οργάνωση και την λειτουργία της Επιτροπής. Η Επιτροπή θα ολοκληρώσει τις εργασίες αυτές στο πλαίσιο του προγράμματος "Η Επιτροπή του αύριο".

Παράλληλα, το Ευρωπαϊκό Συμβούλιο της Βιέννης τον Δεκέμβριο του 1998, όρισε συνάντηση στο Ευρωπαϊκό Συμβούλιο της Κολωνίας την 1 Νοεμβρίου 1999, για να αποφασισθεί "πότε και πώς θα διαπραγματεύονται τα θεσμικά ζητήματα που δεν ρυθμίστηκαν στο Άμστερνταμ."

Όπως ανέφερε ο πρόεδρος της Επιτροπής στο λόγο του στο Κοινοβούλιο στις 11 Ιανουαρίου 1999, η Επιτροπή προσπάθησε να συγκεντρώσει τις παρατηρήσεις της ώστε να έχει μία ομοιογενή εικόνα του συνόλου. Έτσι, η Επιτροπή θα πρέπει να είναι σε θέση να υποβάλει στο Κοινοβούλιο την κατάσταση των εργασιών της σχετικά με την εσωτερική μεταρρύθμιση και γενικότερα με τις θεσμικές παρατηρήσεις της, πριν από τον Ιούνιο του 1999. Εν συνεχεία, μόλις τεθεί σε ισχύ η συνθήκη του Άμστερνταμ, η Επιτροπή θα παρουσιάσει στο πλαίσιο του Ευρωπαϊκού Συμβουλίου της Κολωνίας ανακοίνωση εν όψει της επόμενης διακυβερνητικής διάσκεψης, που θα εξετάσει την θεσμική μεταρρύθμιση πριν από την διεύρυνση της Ευρωπαϊκής Κοινότητας.

(1) ΕΕ C 371 της 8.12.1997, σελ. 99.